text: 17 Mana allinta yuyaychakuspalla ruwaq runasqa, imatapis ruwarparillanku chayri manañataq ni imata ruwayta munankuchu, ¿icharí? Chayqa ajinapuni, imaptinchus maychus kaqta imatapis ruwanapaqqa, yachayniyuq kana tiyan. Jesusqa, Diospa yachayninta rikuchisqanrayku maychus kaqtapuni imatapis ruwarqa. Kawsayninpiqa, Diosta yupaychayta aswan ñawpaqman churarqa. Chantapis allin willaykunata mana samarispa runasman willarqa, chayrayku nirqa: "Chaypajmin noqaqa jamorqani", nispa (Marcos 1:38). Payqa kapuyniyuq kaymanta mana llakikurqachu, chayrayku pisi kapuyniyuqllasina karqa (Mateo 8:20). Chaywanpis, mana qʼayma runachu karqa, astawanqa "kusikuq Dios" Tatanjina, kusisqa kawsakurqa, wakkunatapis kusirichiyta maskʼarqa (1 Timoteo 1:11; 6:15, NM). Ajinata ruwarqa juk casarakuyman rispa, maypichus takiykuna, kusirikuy ima kaqpuni. Jesusqa, vino tukukapuptin —mayqinchus runap "sonqonta mayta kusichi[n]"— juk milagrota ruwaspa yakuta sumaq vinoman tukuchirqa (Salmo 104:15; Juan 2:1-11). Mikhunata qurinankupaq waqyariptinkupis achkha kutispi rirqa, chay kutispitaq yachachirqa (Lucas 10:38-42; 14:1-6).